《送六人起雪峰归江西》
宋代·释居简

西河狮子迷子诀，驴年梦见者一橛。若谓六人成大器，何得人荒仍路绝。

古涧瞪目不见底，透得网来犹滞水。六鳌矫首抃三山，霹雳一声平地起。

直下罗笼不肯住，行看为云复为雨。浪花翻处看龙翔，掀倒江西葛藤树。

作者简介：释居简（一一六四～一二四六），字敬叟，号北涧，潼川（今四川三台）人。俗姓龙（《补续高僧传》卷二四作王）。依邑之广福院圆澄得度，参别峰涂毒于径山，谒育王佛照德光，走江西访诸祖遗迹。历住台之般若报恩。后居杭之飞来峰北涧十年。起应霅之铁佛、西余，常之显庆、碧云，苏之慧日，湖之道场，诏迁净慈，晚居天台。理宗淳祐六年卒，年八十三，僧腊六十二。